આણંદમાં એક વખત શાસ્ત્રીજી મહારાજ સાંજે સૌ હરિભક્તો સાથે સભામાં બિરાજમાન હતા. તેવામાં મોતીભાઈના નામની બૂમો પડવા લાગી. શાસ્ત્રીજી મહારાજના આદેશથી મોતીભાઈ ગયા ત્યારે ખબર મળી કે તેમનાં ઘર સળગ્યાં છે, શ્વાસભેર દોડતાં ખળી તરફ આવ્યા. સદ્‌ભાગ્યે થોડી વારે આગ કાબૂમાં આવી ગઈ. થોડુંઘણું નુકસાન થયું હતું. જરૂરી વ્યવસ્થા કરાવી મોતીભાઈ શાસ્ત્રીજી મહારાજ પાસે રાત્રે લગભગ બાર વાગ્યે આવ્યા. તેઓ તો એ વખતે પોઢી ગયા હતા. મોતીભાઈ આવ્યા એટલે તેમણે બેઠા થઈ પોતાના હાથ બતાવી કહ્યું : ‘મોતીભાઈ ! તમારું ઘર ઓલવતાં અમે બહુ દાઝી ગયા છીએ.’ મોતીભાઈએ સ્વામીશ્રીના બંને હાથ જોયા તો કોણી સુધી દાઝી ગયા હતા ! ત્યારે મોતીભાઈ સહિત સૌને અનુભવ થયો કે શાસ્ત્રીજી મહારાજ સદાય તેમની રક્ષામાં રહ્યા છે.